- Có Kóó
- <
- 18
- >

18
Bà ꞌbu Bàbìlónìyà
1 Ye mâ giì zekeꞌo bìndi bà ŋò ndâ i tí nó gbí kángáá nga ngoò nó, ye giì ŋò ꞌbí basìlì ta dì ká gbí wó kû gì ta wotí ká tí wó ꞌdo gbíṛì gí muu to tí nô. Ngba wó giì ngbaṛanga to cee muu to ꞌdáá gî. 2 Yí giì ꞌdè có ta kòcò wó ngéé gí yaà, máa,
«À ꞌbu gî, gbolò gbata tí nó tí Bàbìlónìyà nó ꞌbu gî.
À ꞌvìsì tí, tí bàndò bà dù ndâ vo-vò bààcì gî,
à ꞌvìsì tí, tí zàà mì ndâ vo-vò lilí ꞌdáá gî gî,
à ꞌvìsì tí, tí zàà mì ndâ ŋa ndâ vo-vò nuù
ŋìnó náa ndâ ꞌduù kû sogo ndú nó ꞌdáá gî gî;
3 tacó ndâ ŋa ndâ ꞌduù muu to tí nó ꞌdáá gî
táánò njù pe gbí ndâ i-gìlìnì mì wó ta go ndú tí wó nò gî,
ndâ kpo-kpò gba muu to tí nó ꞌdáá gî
zingbà ta yí gî,
ndâ mbe mà ꞌvélè muu to tí nó ꞌdáá gî
gì tí ndâ mbe kpo-kpò i ꞌdo gbí ndâ kpo-kpò i mì wó.»
4 Bìndi ye giì ꞌdi kòcò ꞌduù kû ꞌdè có ꞌdo gbíṛì, máa,
«Yo co gí sè ꞌdo gbí wó gî, ndâ ꞌduù mì ye!
Yo yuu tí yo mí gbí ndâ vò i mì wó lá,
tacó yo bà gbo gbí ndâ i tí nò mbe kû pèè mbí wó nò ta ndú;
5 tacó pí ndâ vò i mì wó kùṛo Mbíṛì a pí,
káa mbí Mbíṛì ꞌva tí ndâ vò i mì wó gî.
6 Yo bàkà ta yí ká a ŋa i tí nó náa yí táánò bàkà ta yo nô,
yo ko mboo ndâ i mì wó náa yí táánò bàkà ji yo nó ji yí ta bà só,
yo ŋònòkò pe mbe me gó ndii ŋìndi wó gî ta bà sósòꞌô ji yí
mí gbí ꞌvisî tí nó náa yí táánò cu ta pe á ji yo nô.
7 Yí táánò kû dùlù tí wó, yí táánò gbí dà,
à má énò, bàkà gbolò séꞌi mítí wó,
te ngo ṛo mí tà ṛo wó.
Yí táánò kû koṛo có máa,
‹Ye a gba niì, ye pí jàlàmbà,
ye me nawù ku lá,
ye jé gítí bà wa gbí wálá.›
8 Tacó énò, ndâ nòꞌo mì wó gì ꞌdáá gbí gbèe ṛi;
ndâ vo-vò séꞌi, ta bà wa gbí, ta làngàwìṛí,
bìndi àá kèjì gí bà doo yí ta wu,
tacó a wotí ká tí Mbe tí ndoo Mbíṛì
tí mbe kû waa có mítí wó.»
9 Káa ndâ kpo-kpò gba tí nó muu to tí nó táánò mbe zingbà ta niì tí nò, delè mbe gbo gbí bà dù ta yí gbí dà mì wó gî nó, kèjì gí bà wa gbí ta bà tò kû ta o bà ŋò ngûwu bà doo yí nò, 10 ndú bà ṛò janga-jàngá gí ndiì ta gúku gbolò séꞌi mì niì tí nò, kû ꞌdeke tí ndú máa,
«Ákoo, ákoo gbolò gbata,
wò tí Bàbìlónìyà tí gbolò gbata!
À gálà nó a bà waa có mítí lo ká nó!»
11 Ndâ mbe mà ꞌvélè muu to tí nó bà wa yí ta ngo ṛo ndú, 12 tacó mbe sì ꞌvélè ndâ dâꞌbì, ta ndâ fádà, ta ndâ kpo-kpò i-banga náa à bàkà ꞌdo tí ndâ káráwá mì ndú kákáꞌi wálá; mbe sì ꞌvélè ndâ banga ó bòngo náa à bàkà ꞌdo tí wú zéngé, ta ndâ mbùlà-mbùlà, ta ndâ bí-bi ŋàlí mì ndú kákáꞌi wálá; mbe sì ꞌvélè ndâ banga pó kù mû, ta ndâ i-banga náa à bàkà ꞌdo tí tì ya, ta ndâ ŋìnó náa à bàkà ꞌdo tí ndâ mû nó kákáꞌi wálá; mbe sì ndâ tende ŋa liì, ta ndâ banga duù mì ndú kákáꞌi wálá; 13 ndâ banga pó i bà ṛò yâ, ta ndâ dì, ta ndâ banga pó bàà, ndâ pe, ndâ bàà bà zó-zò, ndâ njú kô, ta ndâ i kó-ko, ndâ àràbíyà bà ja i, ndâ i-zógó-zogo — ndâ lilí ndâ ꞌduù — mì ndú kákáꞌi wálá. Ndú bà dù kû ꞌdeke tí ndú gítí gbata tí nò máa,
14 «Ndâ banga i tí nó táánò ta go ndú tí lo á ngé ndii gî nó
kaa ꞌdo tí lo ya gî,
ndâ i-cìkìtí, ta ndâ kpo-kpò i mì lo,
ta bà tòngbaà mì lo táánò nó,
giṛiki ꞌdo tí lo gî,
wò kákáꞌi bà ꞌde ndi ndú wálá!»
15 Ndâ mbe mà ꞌvélè tí nó táánò mbe kû ꞌde ndâ kpo-kpò i ꞌdo mì niì tí nò nó, bà ṛò janga-jàngá ꞌdo tí wó gí ndiì ta gúku gbolò séꞌi mì wó nò, kû wa gbí, ta bà tò kû ta kòcò ndú ngéé gí yaà, máa,
16 «Ákoo, ákoo gbolò gbata tí nó
táánò mbe kû yuu ndâ banga ŋa bòngo,
mbe kû dù gbí ndâ dâꞌbì,
ta ndâ kpo-kpò i-banga jéꞌbé-jeꞌbe-jèꞌbè nó!
17 À voloko gbí ndâ kpo-kpò i tí nò gbí ndò o gî.»
Káa ndâ mbe kpo-kpò ndâ gbâ ꞌdáá gî, ta ndâ mbe kû nò ꞌvélè ta ndâ gbâ, ta ndâ mbe kû bàkà nèté gbí ndâ gbâ ꞌdáá gî, ta ndâ mbe gò ngo ꞌdáá gî, bà ṛò me ꞌdú, 18 kû wa gbí ta bà zeke ngûwu tí nò, ta bà ꞌdeke tí ndú máa, «Ṛè ꞌbí gbata mbe me gbolò ndii gbata tí nò wálá!» 19 Ndú bà kaa njú to mí gbí muu ndú ta sé có kû wa ta gbí ta bà ꞌdeke tí ndú ta kòcò ndú ngéé gí yaà, máa,
«Ákoo, ákoo gbolò gbata tí nó
náa ndâ mbe ndâ kpo-kpò gbâ ꞌdáá gî táánò ꞌde i me gbolò ꞌdo gbí wó nó!
À gálà nó a mòòkò bìndi wó.»
20 «Yo dù ta tàkòcò yo pétékèꞌi gítí i tí nò mbe ꞌde yí nò, ndâ ꞌduù gbíṛì.
Yo dù ta tàkòcò yo pétékèꞌi, ndâ ꞌduù mì Mbíṛì,
ta ndâ mbe nò tú mì Mbíṛì,
ta ndâ mbe ma có mì Mbíṛì,
tacó Mbíṛì waa có mítí wó á muu yo gî.»
21 Ye mâ giì zekeꞌo, ye giì ŋò ꞌbí basìlì ta dì gbí wo te ꞌbí duù mbe me gù go gbolò ꞌvuù nô, bìndi yí giì ꞌva gí tà kàpá ta wotí, ta bà ꞌdè có gí tàkò , máa,
«Àá bà ꞌva gbolò gbata tí nó tí Bàbìlónìyà nó mí to
go bà ꞌva duù tí nò.
À kákáꞌi bà ŋò Bàbìlónìyà wálá.
22 À kákáꞌi bà ꞌdi gbí ndâ kùndi,
ta gbí kòcò ndâ muu-cè,
ta gbí ndâ ꞌde, ta ndâ mòngò, gí kà wálá;
à kákáꞌi bà ꞌde ndâ ꞌduù ŋìnó ta banga nèté gbí ꞌbì ndú nò kà wálá,
a delè kákáꞌi bà ꞌdi gbí bà no i ta ꞌvuù gí kà wálá.
23 À kákáꞌi gí bà ŋò ngba wu nje tàcu ta bèbìlì gí kà wálá,
à delè kákáꞌi bà ꞌdi kòcò ndâ mbe kò ngú niì,
ta kòcò ndâ ngú niì gí kà wálá;
tacó ndâ mbe mà ꞌvélè mì lo táánò
a ndâ kpo-kpò ꞌduù muu to tí nô,
wò táánò delè kû eendi ndâ ꞌduù ta ndâ i-bààcì mì lo.
24 Wò táánò a bàndò bà ziki ndâ mbe ma có mì Mbíṛì,
ta ndâ ꞌduù mì Mbíṛì,
ta ndâ ꞌduù tí nó ꞌdáá gî náa àá táánò ziki ndú muu to tí nó nô.»

- Có Kóó
- <
- 18
- >

© 2001 WBT